《送耒阳刘百川时为余领省檄而归就赴永庠教》
元代·陈泰

君辞蓬莱归几时，我住空山那得知。城南斗酒醉风雨，春透两得冰融髭。

长卿凌云我何有，万里功名新入手。著身天地即英雄，忠孝千年堪不朽。

君方欲识颜平原，我亦想像元次山。浯溪石刻照肝胆，劲气长在沧浪间。

驿亭梅花蘸溪水，明朝紫薇雨当止。梅边更说杜陵诗，青眼高歌望吾子。

作者简介：元长沙茶陵人，字志同，号所安。仁宗延祐初举于乡，以《天马赋》得荐，官龙泉主簿。生平以吟咏自怡，出语清婉有致。有《所安遗集》。